**SAOPŠTENJE ZA MEDIJE**

**Prijavite se na Memorijalni foto konkurs „Goran Terzić“**

Memorijalni foto konkurs “Goran Terzić” četvrtu godinu zaredom otvoren je za prijave!

Učestvovati mogu svi ljubitelji fotografije, amaterski ili profesionalni fotografi, koji žive na području Bosne i Hercegovine, Srbije, Crne Gore, Hrvatske, Slovenije i Makedonije. Oni se takmiče u pet kategorija – Ljudi mog grada, Događaj, Život, Kultura i umetnost, te Mašta.

Žiri čine fotograf Armin Durgut, fotografkinja Tea Jagodić, fotograf Željko Sinobad, fotograf Alen Jehja, fotograf Ranko Đurović, režiserka Nejra Latić Hulusić i grafički dizajner Miroslav Vujović.

Prilikom žiriranja biće odabrano 50 fotografija (po 10 u svakoj kategoriji), pobednici po kategorijama, kao i ukupni pobednik konkursa. Konkurs četvrtu godinu zaredom podržavaju kompanije Lanaco i kulturni centar Banski dvor, dok je ovaj put tu i kompanija Fuji. Odabrane fotografije će krajem maja biti izložene u Banskom dvoru u Banjaluci. Tačan datum dodele nagrada i otvaranja izložbe će biti naknadno saopšteni.

**Pobednici dobijaju sledeće nagrade:**

– prvo mesto: Fuji XT100 body + 15-45 lens, poklon Udruženja građana eTrafika.net

– drugo mesto: GoPro HERO7 Silver kamera, poklon kompanije Lanaco

– treće mesto: GoPro HERO7 Silver kamera, poklon kompanije Lanaco

– četvrto mesto: Godox AD200 baterijska kit rasveta, poklon Udruženja građana eTrafika.net

– peto mesto: Aputure F7 amaran led light rasveta, poklon kompanije Fuji

Stručnom žiriju će biti prosleđeni samo radovi koji zadovoljavaju tehničke uslove, zato obratite pažnju i detaljno ih pročitajte!

Jedna osoba može poslati najviše dve fotografije po kategoriji, odnosno 10 ukupno. One na sebi ne smeju imati vodene žigove niti bilo koje oblike potpisa, moraju biti memorisane tako da sadrže naziv kategorije, naziv fotografije, te ime i prezime autora. Recimo – Život, Pijaca, Milan Simić.

Veličina prijavljenih fotografija mora biti najmanje 3.000 px (300 DPI) po dužoj strani. Radovi mogu biti minimalno obrađeni, poštujući etičke principe u foto-novinarstvu, osim za kategoriju Mašta, gde nema ograničenja u pogledu fotomanipulacije.

Fotografije moraju biti snimljene između 01. januara 2018. godine i 26. aprila 2019. godine.

Radovi se dostavljaju do 26. aprila u 23:59, isključivo putem sajta Wetransfer na mail konkurs@etrafika.net. Ova stavka je izuzetno važna, organizatori mole da je poštujete!

Učešće se plaća 2 KM (1 EUR) po dostavljenoj fotografiji, a uplate možete izvršiti na KM žiro račun broj 5520 3000 0279 5782 otvoren na ime Udruženje građana eTrafika.net u Addiko banci. Za uplate iz drugih zemalja tu je PayPal nalog konkurs@etrafika.net. Vodite računa da prilikom slanja putem PayPal servisa označite opciju „Za prijatelja“, kako bi stigao celi iznos, bez naknada.

Organizatori imaju pravo koristiti fotografije za promociju konkursa „Goran Terzić“, uz obavezno potpisivanje autora. Fotografije neće biti korištene u bilo koje druge svrhe. Slanjem fotografija na konkurs učesnici garantuju da su oni autori datih radova i preuzimaju odgovornost u slučaju eventualnog kršenja tuđih autorskih prava.

**Okupljeni onim što je Terzić beskrajno voleo**

Ovaj konkurs nosi ime po Goranu Terziću, prijatelju i kolegi redakcije portala eTrafika.net. Rođen je 16. aprila 1958. godine u Banjaluci, gde je stekao osnovno i srednjoškolsko obrazovanje, dok je studije elektrotehnike pohađao u Ljubljani i Sarajevu.

Tokom studentskih dana strastveno se bavio fotografijom, što je čak dovelo do toga da fakultet potisne u drugi plan. Ipak, shvatajući važnost obrazovanja, Terzić odlučuje da na neko vreme odloži opremu i posveti se elektrotehnici.

Po sticanju zvanja inžinjera elektrotehnike, radio je u Elektroprenosu, kompaniji „LANACO“ i svojoj firmi „Terzo Computers“, aktivno sarađujući i sa NVO sektorom. Zdravstveni problemi uslovili su njegovo rano penzionisanje, što je iskoristio da se ponovo posveti fotografiji.

Sarađivao je sa više medija, od koji se ističu Nezavisne novine, Buka i eTrafika, kao i foto agencija Pixsell. Proslavila ga je Facebook stranica „Ljudi Banjaluke“, na kojoj je svakodnevno objavljivao portrete Banjalučana i kratke priče o njima. Za svoj rad dobio je nekoliko nagrada, od kojih je poslednja Grand Prix “Stjepan Sekulić”.

Preminuo je 19. januara 2015. godine, u 57. godini života, ostavivši iza sebe suprugu Branku i sina Igora. Ovaj iznenadni gubitak ostavio je veliku prazninu u porodici, redakciji, među kolegama, prijateljima, ljubiteljima fotografije i pisane reči.

Memorijalnim foto konkursom eTrafika pokušava da sačuva sećanje na Gorana Terzića, okupljajući pod njegovim imenom ljubitelje fotografije.